Frode Sørensen (S), 2004-01-30:
Jeg har naturligvis stor forståelse for, at hr. Helge Adam Møller har haft en lang, hård dag her i salen
, og da det her er sidste forslag, kan man naturligvis godt være lidt træt.
Det kan vi alle sammen være på forskellige tidspunkter.
Jeg vil gerne spørge hr. Helge Adam Møller, om han ikke tror, at de folk, der udfører vagtvirksomhed i det offentlige, og som via henvendelse til Retsudvalget, hvor jo hr. Helge Adam Møller også har været, har sagt: Vi har et behov for denne uddannelse her, vil føle sig lidt gået for nær ved nu at blive sat i bås med pølsesnak.
Det drejer sig om folk, der er ansat i det offentlige, medlemmer af FOA, medlemmer af Dansk Funktionærforbund, som har et ønske om, at de, for at være med til at kunne sikre de offentlige bygninger, som de eksempelvis skal holde vagt ved eller tage en vagttur omkring om natten, har den fornuftige uddannelse til at være med til at sikre det.
Mener hr. Helge Adam Møller virkelig, at her er tale om pølsesnak?
Tak for behandlingen.
Det fik jo da i hvert fald nogle op på naglerne her sidst på eftermiddagen, og det må jeg indrømme
faktisk kommer som en lille overraskelse for mig.
Jeg kan ikke lade være med at tænke over, at når nu reaktionen hos ministeren og hos ordførerne for de to regeringspartier er så heftig, så kunne det jo godt være, at vi egentlig har ramt noget, som måske endda var temmelig rigtigt.
Det, jeg vil sætte spørgsmålstegn ved, er: Når vi nu ser på den form for vagtvirksomhed, som vi kræver der skal grunduddannelse til, når man er ansat i en privat virksomhed, og når man så udfører nøjagtig det samme som ansat i det offentlige, er det for mig stadig væk meget, meget ulogisk, at der ikke skal den samme grunduddannelse til. Ved at høre debatten er jeg næsten ved at nå frem til at tro, at vi måske ikke er så uenige, som debatten kunne give anledning til at tro, for vi har været langt omkring med kustoder og folk på biblioteker og sådan.
Det er jo ikke det, der er tale om her.
Her er tale om f.eks.: Når en vagtfunktionær ansat i en kommune eksempelvis om aftenen skal tage rundt og tilse, at byens idrætshaller er forsvarligt aflåst, så må det være rimeligt, at vedkommende har en forsvarlig uddannelse til at kunne klare de situationer, der opstår, hvis han ser et eller andet.
Hvordan får man sikret
et sted, der har været udsat for tyveri?
Jeg tror egentlig, at når vi kommer lidt nærmere ind i det her, så kan vi komme til at få diskuteret det her igennem og få det afgrænset.
Hvis ministeren mener, at der er uklarheder i forslaget, så kunne vi jo have talt om det for lang tid siden, for forslaget blev fremsat i maj måned, men nåede ikke frem til debat, før vi gik på sommerferie, og det blev så fremsat en gang til.
Jeg håber da, at den debat, vi har haft i dag, i hvert fald må kunne bringe os så vidt, at vi kan nå frem til enighed om alle de ting, vi eventuelt er uenige om.
Men så kunne det jo meget, meget let være, at vi nåede frem til at sige, at der selvfølgelig er nogle, der er ansat i offentlig virksomhed, som har behov for det her.
Det er jeg ganske, ganske overbevist om. Jeg vil sige tak til hr. Helge Adam Møller for tilsagnet om, at i hvert fald de konservative kommuner med deres borgmestre vil gå ind i det, når der er fornuft i ansøgninger om at komme på et kursus, der relaterer sig til det job, man har som vagtfunktionær.
Nu er vi selvfølgelig i den
situation, at der ikke er så mange konservative borgmestre rundtomkring, de fylder ikke så meget, så jeg vil da håbe, at både Socialdemokratiets borgmestre og Venstres borgmestre også vil have den samme positive indstilling.
Jeg vil naturligvis også sørge for, at ministeren bliver stillet dette spørgsmål, så kan ministeren jo øve sig på svaret allerede her hen over weekenden: Hvor mange har egentlig fået lov til at komme på det der 3-ugers-kursus, men er ikke kommet på det, fordi det ikke har været et krav?
Jeg er såmænd temmelig ligeglad med, om man kommer af sted ad frivillighedens vej, eller fordi det står i en lovgivning.
Hovedsagen er bare, at hvis det er noget, man mener er nødvendigt, for at man kan udføre sit job, så synes jeg som minimum godt, vi kan investere et 3-ugers AMU-kursus i denne værdifulde medarbejder.
Summa summarum
denne sene fredag eftermiddag vil jeg sige tak for debatten, jeg vil sige, at det overrasker mig lidt, at den nåede de højder, som den nåede, men på den anden side set er vi jo alle sammen mere opsatte til at være friske og frejdige, når vi nu kommer hjem her i aften, og så får vi lejlighed til at diskutere det her i Retsudvalget og jo også ved de senere behandlinger her, og så kan det jo være, at vi går hen og bliver lidt mere enige, end vi tilsyneladende var i dag.